TÉZY

**návrhu vyhlášky Ministerstva kultúry Slovenskej republiky,**

**ktorou sa ustanovujú podrobnosti o jednotnom systéme označovania a spôsobe jeho uplatňovania**

1. Vyhlášku vydá Ministerstvo kultúry Slovenskej republiky podľa § 12 ods. 2 zákona č. .../2007 Z. z. o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon).
2. Všeobecne záväzný právny predpis vymedzí podrobnosti o personálnej pôsobnosti a vecnej pôsobnosti predpisu v kontexte jednotlivých ustanovených povinností.
3. Všeobecne záväzný právny predpis určí vekovú kategorizáciu audiovizuálnych diel, zvukových záznamov umeleckých výkonov, multimediálnych diel a programov alebo iných zložiek programovej služby z hľadiska neprístupnosti, nevhodnosti alebo vhodnosti pre vekovú skupinu maloletých do 7, 12, 15 alebo 18 rokov.
4. Všeobecne záväzný právny predpis s ohľadom na vekovú kategorizáciu ustanoví hodnotiace kritériá neprístupnosti alebo nevhodnosti, alebo vhodnosti, ktoré budú identifikátorom pri vyhodnocovaní obsahu z hľadiska ochrany maloletých a použití určeného označenia.
5. Hodnotiace kritériá neprístupnosti alebo nevhodnosti budú, s ohľadom na percepčnú a emočnú kapacitu, ako aj sociálnu zrelosť jednotlivých vekových skupín, reflektovať najmä na v audiovizuálnych dielach, zvukových záznamoch umeleckých výkonov, multimediálnych dielach a programoch alebo iných zložkách programovej služby prítomnú úroveň fyzického, psychického alebo verbálneho násilia, prezentovaných sexuálnych vzťahov alebo scén, nahoty v sexuálnom kontexte, vulgárneho jazyka, prezentácie drogových, hráčskych alebo iných závislosti, ako aj prítomnosť zobrazení alebo iných prejavov spôsobujúcich pocit strachu, depresie, bezmocnosti alebo inak nevhodných vo vzťahu ku konkrétnej vekovej skupine maloletých.
6. Hodnotiace kritéria vhodnosti budú s ohľadom na percepčnú a emočnú kapacitu, ako aj sociálnu zrelosť jednotlivých vekových skupín, ktorým je obsah odporúčaný, reflektovať najmä na v audiovizuálnych dielach, zvukových záznamoch umeleckých výkonov, multimediálnych dielach a programoch alebo iných zložkách programovej služby, neprítomnosť hodnotiacich kritérií neprístupnosti alebo nevhodnosti a zároveň prítomnú úroveň určených kritérií vhodnosti napríklad z hľadiska informácií smerujúcich k vzdelávaniu a výchove.
7. Hodnotiace kritériá budú zohľadňovať aj kvalitatívny, kvantitatívny a kontextuálny výskyt, ako aj účel zobrazenia a výskytu v kontexte prevencie, výchovy a vzdelania.
8. Všeobecne záväzný právny predpis ustanoví grafický spôsob označenia audiovizuálnych diel, zvukových záznamov umeleckých výkonov, multimediálnych diel a programov alebo iných zložiek programovej služby vekovou vhodnosťou z hľadiska ich neprístupnosti, nevhodnosti alebo vhodnosti, a to najmä veľkosť a tvar označenia, ako aj jeho farebnosť, vyhotovenie a umiestnenie.
9. Pri systematike označovania vymedzí všeobecne záväzný právny predpis aj vzťah k už aplikovaným jednotným systémom označovania na ochranu maloletých v rámci EÚ v niektorých oblastiach kreatívneho priemyslu.
10. Všeobecne záväzný právny predpis bude špecifikovať jednotlivé povinnosti osôb povinných uplatniť jednotný systém označovania pri hodnotení obsahu audiovizuálnych diel, zvukových záznamov umeleckých výkonov, multimediálnych diel a programov alebo iných zložiek programovej služby, jeho kategorizácii podľa vekovej vhodnosti, označovaní a verejnom šírení.
11. Všeobecne záväzný právny predpis bude v nadväznosti na § 20 ods. 7 zákona č. 308/2000 Z. z. v znení zákona č. .../2007 Z. z. špecifikovať povinnosti vysielateľa televíznej programovej služby zohľadňovať vekovú vhodnosť programov a iných zložiek programovej služby pre maloletých pri zaraďovaní jednotlivých programov do vysielania, ako aj povinnosti pri uplatňovaní jednotného systému označovania v programovej ponuke vo vlastnom vysielaní a v prehľade programov, ktorý poskytuje na zverejnenie periodickej tlači a ostatným hromadným informačným prostriedkom.
12. Všeobecne záväzný právny predpis nadobudne účinnosť spolu s účinnosťou zákona.